# Editamos

# Equipo técnico

Neste momento xa tes as gravacións das partes musicais. Quedan pendentes de gravar as explicacións da música dramática e os seus tipos, así como as profesións que fixeron posible este reto (guionistas, produción, técnico e escenografía). Lembra as recomendacións que viches na fase 3.1 para realizar as gravacións:

- É preferible que utilices un trípode para soster a cámara.
- Terás que anotar o número de tomas e sinalar cales son as boas para unha posterior edición.
- Non utilices zoom dixital.
- Para poder realizar un bo traballo de edición deixaremos sempre un espazo de tempo de entre 3 e 4 segundos antes e despois de cada toma.
- O son é moi importante, se dispuxeras de algún dispositivo de gravación adicional lembra poñelo o máis preto posible da fonte sonora.

Pero con isto non remata o traballo deste equipo, tamén debe encargarse da montaxe do vídeo. O último paso para obter un bo vídeo é a edición. A continuación tes un pouco de axuda para conseguilo, adiante!

## Lectura facilitada

Tes que facer as gravacións de:

- a música dramática e os seus tipos
- as profesións

Lembra as recomendacións para gravar:

- Emprega trípode para a cámara.
- Anota o número das tomas.
- Non utilices zoom.
- Deixa 4 segundos ao comezo e ao final.
- Se podes, grava o son con outro dispositivo.

Logo tes que editar o vídeo.

Sigue as indicacións que verás a continuación.

## Audio

audio/mpeg

# A montaxe

A montaxe audiovisual é o proceso no que xuntamos as imaxes, os sons e a música para darlle sentido á historia ou mensaxe que queremos transmitir cun vídeo. É un traballo que ten diferentes fases que dan lugar ao produto final. Para o noso vídeo imos planificalo do seguinte xeito:

## 1º Selección e orde de tomas

É o primeiro nesta labor. Cando se gravou fixéronse diferentes tomas para perfeccionar o resultado. Debes escoller a mellor toma de cada unha das escenas. A continuación noméaas seguindo a orde que dá sentido á nosa historia.

## 2º Composición

No programa de edición debes arrastrar as tomas escollidas á liña de tempo seguindo a orde establecida na fase anterior. Lembra que debes recortarlle as partes iniciais e finais de cada toma, aquilo que non nos serve.

## 3º Son

Coas imaxes xa recortadas e ordenadas, é o momento de fixarse no son. Sube e baixa o volume das diferentes tomas para que todas queden por igual. Neste momento tamén se poden engadir sons de ambiente, efectos sonoros ou música de fondo para enriquecer a creación. No teu proxecto, a música xa está gravada, polo que non é preciso engadirlle máis.

## 4º Títulos, subtítulos e créditos

Coa montaxe case finalizada, debes engadirlle o título inicial: “Este cole é un teatro” e, ao final do vídeo, engádelle os créditos con todas as persoas participantes e a súa labor, así como os recursos empregados. Por último, para facer máis accesible o vídeo, podes engadirlle subtítulos a todo o proxecto, deste xeito facilitas que máis persoas poidan gozar do proxecto.

## Lectura facilitada

A montaxe audiovisual consiste en xuntar as imaxes, os sons e a música.

Ten varias fases:

1. Escoller os vídeos.
2. Ordenar os vídeos no programa.
3. Subir ou baixar o volume dos vídeos.
4. Engadirlle o título "Este cole é un teatro".

## Audio

audio/mpeg

# Kdenlive

Kdenlive é un editor de vídeo gratuíto que se pode empregar en todos os sistemas operativos (Windows, Linux e Mac). Ao igual que outros, serve para cortar, poñer efectos, música e todo o preciso para a montaxe dun vídeo.

Estruturase do seguinte xeito (preme na imaxe):

A continuación tes un pequeno vídeo titorial para que aprendas a manexalo e poidas así, levar a cabo a túa labor como editor.

## Lectura facilitada

Kdenlive é un programa gratuíto.

Pódese empregar en calquera ordenador.

Serve para unir vídeos, sons e música.

Mira o titorial para aprender a usalo.

Estruturase do seguinte xeito (preme na imaxe):

Vídeo titorial

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)